На основу члана 8. Закона о министарским, владиним и другим именовањима (“Службени гласник Републике Српске”, број: 25/03, 41/03 и 104/06), члана 41. став (1) Законa о развоју малих и средњих предузећа (“Службени гласник Републике Српске”, број: 50/13, 56/13 и 84/19) и Одлуке о утврђивању критеријума за избор и именовања директора Aгенције за локални економски развој општине Котор Варош (“Службени гласник Општине Котор Варош”, број 3/21), Скупштина општине Котор Варош расписује

ЈАВНИ КОНКУРС

за избор и именовање директора Aгенције за локални економски развој општине Котор Варош

**Опис послова**

Директор Aгенције за локални економски развој општине Котор Варош (у даљем тексту: Агенција) руководи, представља и заступа Агенцију, одговара за законитост њеног рада и врши и друге послове у складу са Законом о развоју малих и средњих предузећа и Статутом Агенције.

**Мандат**

Мандат директора траје четири године и почиње од дана ступања на дужност, уз могућност поновног именовања.

**Статус**

Радноправни статус, накнаде и права по основу именовања директор остварује у складу са законом и општим актима Агенције.

**Општи и посебни услови**

1. да су држављани РС или БиХ,
2. да су старији од 18 година,
3. да нису отпуштени из државне службе као резултат дисциплинске мјере на било којем нивоу власти у Републици Српској или Босни и Херцеговини у периоду од три године прије дана објављивања упражњене позиције,
4. да нису осуђивани за кривично дјело на безусловну казну затвора од најмање шест мјесеци или за кривично дјело које га чини неподобним за обављање тражених послова,
5. да не служе казну изречену од Међународног суда за бившу Југославију и да нису под оптужницом тог суда, а да се нису повиновали налогу да се појаве пред Судом (Члан IX Устава БиХ).

Посебни услови су:

1. завршен први циклус студија високог образовања са остварених 240 ECTS бодова или еквивалентом,
2. најмање три године радног искуства у струци, од чега најмање двије године на руководећим пословима.

**Сукоб интереса**

Кандидати не могу обављати дужности и активности или бити на положају који доводи до сукоба интереса како је одређено Законом о спречавању сукоба интереса у органима власти Републике Српске и Законом о министарским, владиним и другим именовањима.

**Потребна документација**

Уз пријаву на Конкурс, кандидати су дужни доставити доказе о испуњавању општих и посебних услова, и то:

- биографију о кретању у служби,

- извод из матичне књиге рођених,

- увјерење о држављанству,

- потписане и од стране надлежног органа овјерене изјаве о испуњавању услова из тачке 3, 4 и 5 Општих услова,

- овјерену копију дипломе,

- доказ о потребном радном искуству, као и доказ о радном искуству на руководећим радним мјестима,

- овјерену изјаву о непостојању сукоба интереса.

Кандидати су дужни доставити оригиналне документе или овјерене копије, које не смију бити старије од шест мјесеци. Документа приложена уз пријаву на Јавни конкурс неће се враћати кандидатима.

**Остале напомене**

Поступак избора, који подразумјева контролу испуњености услова и улазни интервју, спровешће Комисија за избор и именовање директора, о чему ће сви кандидати који испуњавају услове Јавног конкурса бити благовремено обавијештени.

**Рок за подношење пријаве**

Рок за подношење пријава је 15 дана од дана објављивања Конкурса у дневном листу „Глас Српске” и „Службеном гласнику Републике Српске“. Ако Конкурс не буде објављен истовремено, рок ће се рачунати од дана посљедњег објављивања.
Пријаве се могу доставити непосредно у пријемној канцеларији Општинске управе Котор Варош сваким радним даном од 07:00 до 15:00 часова или путем поште, у затвореној коверти, на адресу: Скупштина Општине Котор Варош, Цара Душана бб, 78220 Котор Варош, са назнаком: „Пријава на Јавни конкурс за избор и именовање директора Агенције. Додатне информације на тел: 051/784-230, Снежана Мирковић, секретар СО-е.

Број: 01-022-69/21 ПРЕДСЈЕДНИК СО-е

Датум: 01.04.2021. године Абид Ковачић, с.р.